Karl Lomp
Karl Lomp (17. märts (5. märts vkj) 1899 Vana-Põltsamaa vald, Viljandimaa – 25. september 1941 Tallinn) oli Eesti sõjaväelane (kapten, 1934), laskur ja treener. Ta lõpetas 1920. aastal Põltsamaa Reaalgümnaasiumi ja 1922. aastal sõjakooli. Teenis 1922–1936 allohvitseride koolis laskeõpetajana, 1936–1938 laskurklassi ülemana ja 1938–1940 kooli ülema kohusetäitjana, samal ajal oli kõrgema sõjakooli laskeasjanduse õppejõud. Nõukogude okupatsiooni ajal 1940–1941 oli ta OSOAVIAHIM-i sõjalise väljaõppe instruktor. Saksa okupatsiooni ajal 1941. aastal mõisteti ta surma ja hukati.